ད་ལྟའི་སྤྱི་ཚོགས་སུ་མི་ཞིག་ལ་མི་གཤིས་བཟང་པོ་ཞིག་ཡོད་དགོས་རྒྱུ་ནི་ཧ་ཅང་གལ་ཆེ་སྟེ།འཛམ་གླིང་སྤྱི་དང་སྒོས་སུ་རང་རྒྱལ་ལ་མཚོན་ནའང་།ཁྲིམས་ཁོ་ན་ལ་བརྟེན་ནས་རྒྱལ་ཁབ་སྐྱོང་བ་ནི་ནོར་འཁྲུལ་ཞིག་ཏུ་བརྩིས་ཏེ་ཀུན་སྤྱོད་ལ་བརྟེན་ནས་རྒྱལ་ཁབ་སྐྱོང་དགོས་པའི་ཕྱོགས་སུ་བསྐྱོད་ཅིང་སྙེག་ལ།མི་སུ་དང་སུ་ཞིག་ཡིན་ཡང་མི་གཤིས་བཟང་པོ་ཞིག་མེད་ན་སྤྱི་ཚོགས་ལ་ཕན་མི་ཐོགས་པ་དང་།མིའི་རིན་ཐང་ནི་མ་གཞི་ནས་མིའི་རང་གཤིས་ཀྱི་སྟེང་ནས་མགོ་བརྩམས་ཏེ་མངོན་འགྱུར་བྱེད་དགོས་པ་ཡིན།དེ་བས།ཀུན་སྤྱོད་བཟང་བོ་སྟེ་མི་གཤིས་ལེགས་སྒྱུར་ནི་ལོ་རྒྱུས་ཀྱི་བསླབ་བྱ་དང་དུས་རབས་ཀྱི་རེ་བ་ཡིན།ཡིན་ནའང་།བོད་ཁུལ་གྱི་ས་ཆ་མང་ཤོས་ཀྱི་སློབ་གྲྭ་ཆུང་འབྲིང་གི་སློབ་གསོའི་གནས་བབ་ལ་གཞིགས་ན།སྤྱོད་ཡོན་གཉིས་ལྡན་ཞེས་པའི་སྤྱོད་པ་དང་དཔེ་ཁྲིད་མི་སྐྱོང་གི་མི་སྐྱོང་བྱ་བ་སྣང་མེད་དུ་བཞག་ཡོད་དེ།སློབ་མ་བཟང་པོ་ཞིག་འཁྱོངས་མིན་ནི་མི་གཤིས་ལ་འབྲེལ་བ་ཅི་ཡང་མེད་པ་ལྟ་བུ་ཞིག་ཏུ་ཆགས་འདུགགནད་དོན་འདི་ནི་མིག་སྔར་ཐག་གཅོད་དང་བཅོས་བསྒྱུར་བྱེད་དགོས་པའི་སློབ་གསོའི་འགག་རྩ་ཞིག་ཡིན་པར་མ་ཟད།ཆོས་དང་འཇིག་རྟེན་གང་ནས་བལྟས་ཀྱང་མི་གཤིས་བཟང་པོ་བསྐྲུན་རྒྱུ་ནི་དགེ་བའི་ལེགས་ཚོགས་ཐམས་ཅད་ཀྱི་རྩ་བར་གྱུར་ཡོད་པས།ང་ཚོས་སློབ་མའི་མི་གཤིས་ལེགས་སྒྱུར་བྱེད་པ་གཞི་རྩར་བཟུང་སྟེ་དེ་ལ་ཤུགས་སྣོན་བྱེད་དགོས་ཤིང་།མི་གཤིས་བཟང་བའི་ཁར་ཡོན་ཏན་ལྡན་པ་སྟེ་སྤྱོད་ཡོན་གཉིས་ལྡན་གྱི་སློབ་མ་སྐྱེད་སྲིང་བྱས་ན་མ་འོངས་པར་རྒྱལ་ཁབ་དང་མི་དམངས།མི་རིགས་བཅས་ལ་ཕན་པ་ཆེན་པོ་ཐོགས་པ་ནི་གདོན་མི་ཟའོ།།